Izvor: N1

O beogradskom metrou dosad je izrađeno čak osam studija a deveta je na pomolu. I baš ta, deveta donosi ključnu razliku. Za poslednjih 40 godina, menjao se broj planiranih linija, menjali su se načini na koji bi se metro gradio, ali ne i trase planiranih prvih linija koje su, manje-više, povezvale iste delove Beograda.

Sve dok vlast SNS-a i Siniše Malog kao gradonačelnika nije odlučila da ono što je trebalo da bude prva linija – od Zemuna do Zvezdare – sada bude druga po redu koja se gradi, dok će prva biti onakva kakvom je nijedna studija dosad nije videla.



Ta linija kreće od Makiškog polja, dalje prolazi pored Sajma - što je, kažu u gradu, saobraćajno najopterećenija tačka. Procene su da će i sledeća stanica postati saobraćajno opterećena ali u budućnosti. Za sada je Beograd na vodi naselje koje će, po svemu što znamo, biti gradilište i narednih decenija. Savskom ulicom, voz će tunelom ispod Ekonomskog fakulteta ići do Trga Republike, odatle Francuskom ulicom sve do Luke Beograd – gde se planira izgradnja nove luke.



Na Dunavskoj strani, metro linija prolaziće pored Ade Huje – još jedne livade, pa sve do Višnjičkog polja koje od pre koju godinu nije samo livada, već prostor na kome se, između ostalog, gradi stambeno naselje Sanvil.

Đilas: Nova trasa je besmilica

„To znači da do 2020. neće početi nikakvi radovi, jer za ovu liniju koja se sad pominje od Makiškog polja gde ništa ne postoji, ne znam kakvo Makiško polje... do Višnjice, kroz Beograd na vodi, pored Sajma...to je po mom mišljenju besmislica, izvinite ako je ta reč previše ružna ili previše agresivna ali to je stvarno nonsens tako razmišljati i praviti takve projekte“, kaže za N1 bivši gradonačelnik Beograda Dragan Đilas.



Iako prva linija metroa, u zamisli gradonačelnika Siniše Malog, praktično vodi od dela grada na kom nema ljudi, do dela grada koji će biti izgrađen za trideset godina… tamo gde bivši gradonačelnik vidi livade, sadašnji vidi investicije.

Mali: Razvoj metroa dovodi milijarde evra investicija

„To su projekti koji kroz razvoj metroa vam dovode millijarde evra novih investicija. Makiško polje - to su milioni kvadrata novog poslovnog i stambenog prostora, takođe i Ada huja i Luka Beograd, Bg na vodi sam po sebi, i to je potpuno drugačija strategija razvoja metroa. Kada pokušavate one delove grada koji nisu razvijeni da razvijete, time definišete trend rasta razvoja u tim oblastima, a s druge strane kroz naknadu za građevinsko zemljište, dobijate novac koji onda dodatno investirate u infrastrukturu. To je jedini sistemski, pravi pragmatični pristup rešavanju problema na način na koji zarađujete novac od investicija koje pravite”, ističe Siniša Mali.

Đilas: Metro pravite gde je grad, a ne da grad niče oko metroa

Na ove tvrdnje Đilas odgovara da su „priče za malu decu“.



„Ta priča da će da bude metro, pa će da se proda zemljište na Makiškom polju ... to je stvarno priča za malu decu, to ne ide tako. Ja bih voleo da vidim kalkulaciju gradonačelnika koliko para će se uzeti na Makiškom polju, a koliko na Adi Huji, nemojte... Metro nije projekat koji vi pravite pa onda oko metroa niče grad, metro je projekat gde postoji grad, postoje ljudi, njihove potrebe da se prevoze, pa napravite metro da se brže prevezu“.

Mali: Stara trasa nije dobra, tu već idu autobusi i tramvaji

Za vreme prethodne vlasti Demokratske stranke, studiju metroa radila je francuska kompanija Ežis. I oni su zamislili da prva linija metroa spoji Zemun sa Zvezdarom, tako što bi metro išao ispod Bulevara kralja Aleksandra.



“Prva linija koju nam je ostavio Dragan Đilas i prethodna gradska vlast jednostavno nije bila dobra. Imali ste predlog da metro ide kroz Bulevar kralja Aleksandra na Novi Beograd, dakle, već tim delom imate bezbroj tramvajskih linija, autobuskih linija, veoma razvijen saobraćaj. Šta bi bilo, morali bismo da ukidamo tramvaje kroz Bulevar kralja Aleksandra, da smo tim putem išli'”, navodi Mali.

Đilas: Kakva je to logika? Najbolje da pravimo metro tamo gde nema ljudi? To je zločin prema Beogradu



I na ove tvrdnje, bivši gradonačelnik ima odgovor.



„Ja se divim ljudima kako izgovore takvu besmislenu rečenicu. Pa tramvaj ima stanice na 200 m, a metro ima stanice koje su u proseku 800 ili 1000 m, zavisi kako ih pozicionirate.... Kakve veze ima što tramvaj ide gore iznas? Pa idu i autobusi i automobili, ne razumem! Kakve sad to veze ima, ide tramvaj iznad, pa onda i metro treba da ide iznad, šta? Pa daj da ga napravimo onda od Ugrinovaca do Barajeva, ali okolo, pošto tamo nema ničega... pa čekaj, pa kakva je to logika, tu postoje tramvaji pa neće biti metro? Ne, najbolje da ga pravimo od Makiškog polja gde nema gradskog prevoza, jer nema ljudi!“.

"Ideja ukrštanja dve linije metro koje Beograd treba da napravi u Beogradu na vodi je zločin prema Beogradu. Da vi ukrštate dve linije tamo gde ništa ne postoji, a gde će jednog dana kao nešto da se izgradi, a to ste obećali u 4 godine, a posle 3 nemate nijedan objekat, to je zločin. To je stvarno zločin. Pa pogledajte po svetu, ljudi, gde se ukrštaju linije metroa. Ukrštaju se tamo gde je najveća količina ljudi", kaže Đilas

Pogledajte ceo dokumentarac Maje Nikolić: Metro zvani želja

"Demistifikacija" Makiškog polja

Zašto je početna stanica metroa na Makiškom polju i ko na toj stanici ulazi kada tamo niko ne živi? Gradonačelnik Siniša Mali nije imao vremena da na naša pitanja odgovori. Da je bio zauzet tokom jula i avgusta potvrđuju i video zapisi gde se zaista vidi da je gradonačelnik gotovo svakodnevno obilazio i po nekoliko gradilišta u prestonici, ali ni na jedan od th događaja televizija N1 nije bila pozvana.



Pred kamere N1, ispred Uprave grada, zato je stao Goran Radulović, zamenik predsednika Komisije za Smart plan ili, kako u kabinetu gradonačelnika kažu, onaj koji se u najnoviji plan o metrou razume više od Siniše Malog. Senzacionalistički je, kaže, buduće metro stanice koje je vlast predvidela, nazivati livadima, jer će se do 2027. za kad je planiran završetak izgradnje prve linije metroa, mnogo toga promeniti.



„Da pokušam da demistifikujem to Makiško polje. To je jedna moguća predinvesticija u nešto što će biti gradska lokacija, nešto što je i za privredni i za poslovno-stambeni kapacitet i napraviti jednu dosta atraktivnu lokaciju“, naglašava Radulović.



I ne samo atraktivna, već i za gradnju jeftina lokacija. Jer, najpre, reč je o građevinskom zemljištu koje pripada gradu, na kome će se graditi površinske stanice metro, znatno jeftinije od podzemnih, dovoljno je veliki prostor da na njemu izgradi depo za metro vozove, ali veliki parking, tzv. „Park and ride“ odnosno „Parkiraj i vozi“.



Na pitanje N1 da li Grad računa da će do 2027. godine ono što su danas livade postati stambena naselja odgovara: “Izvinite što vas prekidam, nemojte da nasedate, nemojte livade... To možete da pričate o Makiškom polju ali u startu sam vam dao šta će tamo biti, ako ne isečete. Tamo ne kopamo TBM, tamo čak ne moramo ni cart and cover da radimo... možemo da ostanemo na površini, tamo je investicija drastično manja, ne bacamo pare, to je jedna predinvesticija za budućnost koja leči investicionu mogućnost i koja daje šansu da se to tamo razvija, a grad je planirao da se to tamo razvija, ali to nije ključ! Ja vas prosto molim da to shvatite, to je jedan od pet razloga“.